Lisa 2

**Seletuskiri**

Tallinna Linnavolikogu 21.03.2024 otsuse nr 38 lisa 1 “Vabariigi Valitsuse 21. märtsi 2023 määruse nr 124 „ Põhikooli ja gümnaasiumi õpetaja töötasu alammäär“ muutmise eelnõu” juurde

Kõigi parlamendierakondade üks peamisi valimislubadusi oli tõsta õpetajate palku. Siht, et õpetajate palk tõuseks 120%-le Eesti keskmise palgaga võrreldes sõnastati ka Eesti Reformierakonna, Erakond Eesti 200 ja Sotsiaaldemokraatliku Erakonna sõlmitud [koalitsioonileppes](https://valitsus.ee/valitsuse-eesmargid-ja-tegevused/valitsemise-alused/koalitsioonilepe#haridus) aastateks 2023–2027. Seega on õpetajatel tekkinud õigustatud ootus, et eelmise valitsuse algatatud õpetajate palgatõus jätkub.

22.–30. jaanuarini 2024 toimunud õpetajate streik tekitas ühiskonnas ebakindlust. Eesti Haridustöötajate Liit ning Haridus- ja Teadusministeerium sõlmisid 30. jaanuaril 2024 kollektiivse töötüli lõpetamise kokkuleppe. Tavapärane õppetöö taastus kõigis Eesti koolides 31. jaanuarist 2024. Õppetöö jätkumine ning kindlustunde andmine õpetajatele toetab eesmärki minna üle täielikult eestikeelsele haridusele kõigis Eesti üldharidus- ja kutsekoolides ning lasteaedades.

Õpetajaid esindav Eesti Haridustöötajate Liit taotles esialgu õpetaja töötasu alammääraks 1950 eurot, kuid näitas soovi ja tahet kompromissiks ning tuli oma taotluses mitme astme võrra madalamale – 1836 euroni. Eesti Haridustöötajate Liit võttis riikliku lepitaja juures vastu Vabariigi Valitsuse ettepaneku, mille kohaselt kehtestati õpetajate töötasu alammääraks 1820 eurot tagasiulatuvalt alates 1. jaanuarist 2024. Lisakulu riigieelarvele 2024. aastal on 5,1 miljonit eurot.

Arvestades eeltoodut teeb Tallinna Linnavolikogu ettepaneku Vabariigi Valitsusele muuta Vabariigi Valitsuse 21. detsembri 2023 määrust nr 124 „[Põhikooli ja gümnaasiumi õpetaja töötasu alammäär](https://www.riigiteataja.ee/akt/123122023039)“ ning kehtestada põhikooli ja gümnaasiumi õpetaja töötasu alammääraks täistööajaga töötamise korral Eesti Haridustöötajate Liidu pakutud kompromissettepanek 1836 eurot kuus. Muudatus kehtib tagasiulatuvalt 2024. aasta 1. jaanuarist.

(allkirjastatud digitaalselt)  
Maris Sild  
Esimees